Lokomotiv nr. 15 ble hugget opp, men nr. 16 og 17 eies av Norsk jernbanemuseum. Nr. 16 er utstilt, mens nr. 17 er driftsklart og trekker Karettoget som går noen turer sommerstid mellom Hamar og Elverum. Nr. 17 fikk navnet «Caroline» i forbindelse med restaureringen til NSBs 100-årsjubileum i 1954. Loket hadde vært utrangert fra NSB siden 1920, men ble brukt mellom 1921 og 1953 på Klevfos Cellulose- & Papirfabrikk, og gikk der under tilnavnet «Klevfossmerra». Loket ble restaurert tilbake til et utseende loket hadde rundt 1900, nemlig med førerhytte noe disse lokene ikke hadde opprinnelig. Nr. 16 viser loktypen i mer original utførelse med kun vindskjerm til beskyttelse for personalet.